***Informācija par Maksātnespējas politikas attīstības pamatnostādņu 2016.- 2020. gadam un to plāna īstenošanu laika posmā no 2020. gada 1. janvāra līdz 2020. gada 31. decembrim***

Paveiktais laika posmā no 2020. gada 1. janvāra līdz 2020. gada 31. decembrim (turpmāk – pārskata periods):

1. veicināta sabiedrības izpratne par tiesiskās aizsardzības procesu un maksātnespējas procesu;

2. stiprināta Maksātnespējas kontroles dienesta un Valsts policijas kompetence;

3. veikti pasākumi maksātnespējas jomas tiesiskā regulējuma pilnveidei;

4. iezīmētas izmaiņas maksātnespējas procesa administratora (turpmāk – administrators) profesijas tiesiskajā regulējumā.

***1. Veicināta sabiedrības izpratne par tiesiskās aizsardzības procesu un maksātnespējas procesu***

2020. gada 27. februārī LV portālā publicēts Maksātnespējas kontroles dienesta informatīvais materiāls "Tiesiskās aizsardzības process – iespēja atjaunot veiksmīgu komercdarbību".[[1]](#footnote-1)

Ekonomikas ministrija sadarbībā ar Vides aizsardzības un reģionālās attīstības ministriju, Tieslietu ministriju un citām atbildīgajām institūcijām izstrādāja jaunu dzīves situācijas aprakstu par tiesiskās aizsardzības procesu, juridiskās personas maksātnespējas procesu un fiziskās personas maksātnespējas procesu. Dzīves situācijas apraksts ir scenārijs, kurā iekļauti secīgi soļi dzīves situācijas risināšanā, aprakstot visus risinājumus (gan klātienes, gan neklātienes) pakalpojumu saņemšanā un sniedzot norādes (aktīvas saites) uz saistītiem informācijas resursiem. Dzīves situācijas apraksti 2020. gada 7. maijā publicēti vienotajā valsts un pašvaldību portālā.[[2]](#footnote-2)

2020. gada 13. jūlijā norisinājās Tieslietu ministrijas tiešsaistes seminārs "Vadlīnijas: Kā veiksmīgi atrisināt biznesa parādsaistību problēmas". Tiešsaistes semināra ieraksts pieejams Tiesu administrācijas *YouTube* kontā.[[3]](#footnote-3) Vienlaikus Tieslietu ministrijas mājaslapā publicētas labās prakses vadlīnijas lēmumu pieņemšanas procesā uzņēmumiem, kas nonākuši finanšu grūtībās.[[4]](#footnote-4) Minētajās vadlīnijās[[5]](#footnote-5) arīdzan ietverts uzņēmuma pašnovērtējuma rīks un finanšu koeficientu kontroles rīku.

2020. gada 26. novembrī Maksātnespējas kontroles dienesta tīmekļa vietnē publicēta informācija par tiesiskās aizsardzības procesa īstenošanu un ieguvumiem no tā "Kur meklēt risinājumu īslaicīgās grūtībās nonākušajiem uzņēmējiem?".[[6]](#footnote-6)

Pārskata periodā Maksātnespējas kontroles dienesta pārstāvis piedalījās LV portāla podkāstā "Kā likums", kurā skaidroja jautājumus, kas saistās ar fiziskās personas maksātnespējas procesu. Minētais podkāsts 2020. gada 9. decembrī publicēts LV portālā.[[7]](#footnote-7)

Papildu norādāms, ka Maksātnespējas kontroles dienesta mājaslapā ir izveidota atsevišķa sadaļa par tiesiskās aizsardzības procesu[[8]](#footnote-8), tādējādi vienkopus atrodama informācija par tiesiskās aizsardzības procesa piemērotību, tā uzsākšanu, pasākumu plāna izpildi un tā termiņiem, kā arī citiem būtiskiem jautājumiem par tiesiskās aizsardzības procesu.

***2. Stiprināta Maksātnespējas kontroles dienesta un Valsts policijas kompetence.***

Maksātnespējas kontroles dienesta nodarbinātie pārskata periodā piedalījušies apmācībās, stiprinot kompetenci jautājumos, kas saistīti ar iestādes funkciju un uzdevumu īstenošanu:

* Mācību konsultatīvā centra "Funditus" organizētajās mācībās "Kapitālsabiedrību valdes locekļu privāttiesiskā atbildība";
* Valsts administrācijas skolas rīkotajās mācībās "Grāmatvedības aspekti kontrolējošo institūciju darbiniekiem";
* Tiesnešu mācību centra rīkotajās apmācībās "Fizisko personu maksātnespējas aktualitātes";
* Tieslietu ministrijas, Eiropas Rekonstrukcijas un attīstības bankas un PricewaterhouseCoopers SIA organizētajās mācībās "Parādu restrukturizācijas ABC juristiem" Eiropas Komisijas Strukturālo reformu atbalsta programmas finansētā projekta "Atbalsts parādu restrukturizācijai Latvijā" ietvaros;
* Tieslietu ministrijas, Eiropas Rekonstrukcijas un attīstības bankas un PricewaterhouseCoopers SIA organizētajās mācībās "Pārrobežu maksātnespējas principi un prakse" Eiropas Komisijas Strukturālo reformu atbalsta programmas finansētā projekta "Atbalsts parādu restrukturizācijai Latvijā" ietvaros;
* Valsts administrācijas skolas rīkotajās mācībās "Noziedzīgi iegūtu līdzekļu legalizācijas novēršanas jautājumi".

Valsts policijas amatpersonas regulāri piedalījās apmācībās, kurās iegūtās zināšanas veicina noziedzīgu nodarījumu konstatēšanu un atklāšanu maksātnespējas procesos. Valsts policijas amatpersonas ir piedalījušās apmācībās maksātnespējas jomā:

* Tieslietu ministrijas, Eiropas Rekonstrukcijas un attīstības bankas un PricewaterhouseCoopers SIA organizētajās mācībās "Pārrobežu maksātnespējas principi un prakse" Eiropas Komisijas Strukturālo reformu atbalsta programmas finansētā projekta "Atbalsts parādu restrukturizācijai Latvijā" ietvaros;
* Tieslietu ministrijas, Eiropas Rekonstrukcijas un attīstības bankas un PricewaterhouseCoopers SIA organizētajās mācībās "Parādu restrukturizācijas ABC juristiem" Eiropas Komisijas Strukturālo reformu atbalsta programmas finansētā projekta "Atbalsts parādu restrukturizācijai Latvijā" ietvaros;
* Valsts administrācijas skolas organizētajā mācību kursā "Grāmatvedības aspekti tiesībaizsardzības iestāžu darbiniekiem";
* Tiesu administrācijas ESF projekta "Justīcija attīstībai" ietvaros organizētajā mācību kursā "Efektīva finanšu noziegumu izmeklēšana: no stratēģiskām līdz praktiskām darbībām".

***3. Veikti pasākumi maksātnespējas jomas tiesiskā regulējuma pilnveidei.***

Izvērtējot iespēju izstrādāt atvieglotu fiziskās personas maksātnespējas procesa regulējumu, kas būtu paredzēts fiziskajām personām, kurām nav hipotekāro kredītu un mantas, kā arī kuru parādsaistību apjoms nav liels, Tieslietu ministrija jau 2019. gadā izstrādāja likumprojektu "Likums par fiziskās personas atbrīvošanu no parādsaistībām" un ar to saistītos grozījumus citos normatīvos aktos. Minētais likumprojekts un ar to saistītie grozījumi citos normatīvajos aktos šobrīd iesniegti izskatīšanai Saeimā.[[9]](#footnote-9)

Saistībā ar iepriekš minēto likumprojektu tika izstrādāts arī likumprojekts "Grozījumi Maksātnespējas likumā".[[10]](#footnote-10) Veicinot maksātnespējas jomas tiesiskā regulējuma pilnveidi, Tieslietu ministrija sadarbībā ar Satiksmes ministriju un Maksātnespējas kontroles dienestu sagatavoja un Saeimā pirms otrā lasījuma likumprojektam "Grozījumi Maksātnespējas likumā" iesniedza priekšlikumus.[[11]](#footnote-11)

Ar minētajiem priekšlikumiem paredzēts: 1) nodrošināt Konvencijas par starptautiskajām garantijām uz pārvietojamām iekārtām un tās Protokola par jautājumiem, kas attiecas uz gaisa kuģu iekārtām tiesisko regulējumu; 2) papildināt Maksātnespējas likumu nosakot, ka, veicot ierakstus Elektroniskajā maksātnespējas uzskaites sistēmā (turpmāk – Sistēma) cita starpā tiek izmantoti citu valsts informācijas sistēmu dati, lai pārliecinātos par Sistēmā ievadāmo ziņu pareizību, tajā skaitā pārbaudīti personas dati; 3) papildināt Maksātnespējas likumu ar regulējumu par administratora pienākumu izmantot e-adresi; 4) risināt dokumentu nodošanas pastāvīgā glabāšanā Latvijas Nacionālajā arhīvā izmaksu segšanas jautājumu, paredzot piešķirt tiesības administratoram maksātnespējas procesos nodot dokumentus glabāšanai valsts arhīvam bez maksas.

Papildu norādāms, ka pārskata periodā, tostarp ar mērķi nodrošināt Sistēmā iekļaujamo datu kvalitāti, tika izstrādāti arī grozījumi Ministru kabineta 2018. gada 4. decembra noteikumos Nr. 761 "Elektroniskās maksātnespējas uzskaites sistēmas noteikumi".

***4. Iezīmētas izmaiņas administratora profesijas tiesiskajā regulējumā.***

Turpinot Maksātnespējas politikas attīstības pamatnostādņu 2016.- 2020. gadam īstenošanas plānā ietverto uzdevumu veicināt, ka administratori ir kvalificēti un profesionāli speciālisti, kas efektīvi pilda savus pienākumus un rūpējas par profesijas prestižu, Maksātnespējas jautājumu konsultatīvās padome 2020. gada 22. oktobrī lēma, ka pagarināms administratora amata apliecības derīguma termiņš, paredzot, ka tās derīguma termiņš šobrīd noteikto divu gadu derīguma termiņa vietā tiks noteikts piecu gadu derīguma termiņš. Attiecīgi arī administratora kvalifikācijas pārbaude, kārtojot kvalifikācijas eksāmenu, tiks īstenota reizi piecos gados. Šobrīd tiek izstrādāti nepieciešami grozījumi normatīvajos aktos.

***Turpmāk veicamie pasākumi.***

2020. gadā noslēdzas Maksātnespējas politikas attīstības pamatnostādņu 2016.- 2020. gadam (turpmāk – pamatnostādnes) un to īstenošanas plāna termiņš. Pamatnostādnēs un to īstenošanas plānā noteiktajām atbildīgajām institūcijām līdz 2021. gada 1. jūlijam jāiesniedz Tieslietu ministrijā informāciju par uzdevumu un pasākumu izpildes gaitu un rezultātiem.

 Savukārt turpmāk maksātnespējas jomā izvirzīti turpmākie prioritārie pasākumi: 1) pilnveidot administratora profesijas tiesisko regulējumu, sekmējot efektīvāku administratora pienākumu izpildi; 2) pilnveidot tiesiskās aizsardzības procesa regulējumu, tā piemērošanu un izpratni par to, tajā skaitā nodrošinot Direktīvas par pārstrukturēšanu un maksātnespēju (Direktīva 2019/1023) ieviešanu; 3) pilnveidot uzņēmējdarbības elementus maksātnespējas procesa norisē; 4) periodiski pārskatīt maksātnespējas procesa pieteikuma savlaicīgas iesniegšanas aktuālos motivējošos elementus; 5) veicināt otrās iespējas nodrošināšanu godprātīgiem parādniekiem fizisko personu maksātnespējas procesos.

1. #  Tiesiskās aizsardzības process – iespēja atjaunot veiksmīgu komercdarbību. Pieejams:  <https://lvportals.lv/skaidrojumi/313593-tiesiskas-aizsardzibas-process-iespeja-atjaunot-veiksmigu-komercdarbibu-2020>); 2020. gada 31. martā publicēta informatīvā materiāla otrā daļa - "Tiesiskās aizsardzības process – iespēja turpināt saimniecisko darbību" (<https://lvportals.lv/skaidrojumi/314709-tiesiskas-aizsardzibas-process-iespeja-turpinat-saimniecisko-darbibu-2020>).

 [↑](#footnote-ref-1)
2. Maksātnespējas procedūras. Pieejams: <https://latvija.lv/lv/DzivesSituacijas/2279/1_Maksatnespejas-process#show3>. [↑](#footnote-ref-2)
3. #  Vadlīnijas: Kā veiksmīgi atrisināt biznesa parādsaistību problēmas? Pieejams: <https://www.youtube.com/watch?v=-qari_OHLIc&feature=emb_title>.

 [↑](#footnote-ref-3)
4. Labās prakses vadlīnijas lēmumu pieņemšanas procesā uzņēmumiem, kas nonākuši finanšu grūtībās. Pieejams: <https://www.tm.gov.lv/lv/jaunums/vadlinijas-ka-veiksmigi-atrisinat-biznesa-paradsaistibu-problemas>. [↑](#footnote-ref-4)
5. Skat. vadlīniju 8. slaidu. [↑](#footnote-ref-5)
6. Informācija par tiesiskās aizsardzības procesa īstenošanu un ieguvumiem no tā "Kur meklēt risinājumu īslaicīgās grūtībās nonākušajiem uzņēmējiem?". Pieejams: <https://www.mkd.gov.lv/lv/jaunums/kur-meklet-risinajumu-islaicigas-grutibas-nonakusajiem-uznemejiem>. [↑](#footnote-ref-6)
7. #  Podkāsts "Kā likums". Pieejams: Fiziskās personas maksātnespējas process: kas jāņem vērā? Pieejams:  <https://lvportals.lv/viedokli/322713-fiziskas-personas-maksatnespejas-process-kas-janem-vera-2020>.

 [↑](#footnote-ref-7)
8. Maksātnespējas kontroles dienesta mājaslapas sadaļa "Tiesiskās aizsardzības process". Pieejams: <https://www.mkd.gov.lv/lv/tiesiskas-aizsardzibas-process>. [↑](#footnote-ref-8)
9. Likumprojekts "Likums par fiziskās personas atbrīvošanu no parādsaistībām". Pieejams: [https://titania.saeima.lv/LIVS13/SaeimaLIVS13.nsf/webAll?SearchView&Query=([Title]=\*atbrīvošanu+no+parād\*)&SearchMax=0&SearchOrder=4](https://titania.saeima.lv/LIVS13/SaeimaLIVS13.nsf/webAll?SearchView&Query=(%5bTitle%5d=*atbrīvošanu+no+parād*)&SearchMax=0&SearchOrder=4). [↑](#footnote-ref-9)
10. Likumprojekts "Grozījumi Maksātnespējas likumā". Pieejams: [https://titania.saeima.lv/LIVS13/SaeimaLIVS13.nsf/webAll?SearchView&Query=([Title]=\*maksātnespējas+likum\*)&SearchMax=0&SearchOrder=4](https://titania.saeima.lv/LIVS13/SaeimaLIVS13.nsf/webAll?SearchView&Query=(%5bTitle%5d=*maksātnespējas+likum*)&SearchMax=0&SearchOrder=4). [↑](#footnote-ref-10)
11. Par priekšlikumiem likumprojektam “Grozījumi Maksātnespējas likumā” (Reģ. Nr. 653/Lp13) pirms otrā lasījuma. Pieejams: <https://titania.saeima.lv/LIVS13/SaeimaLIVS13.nsf/0/751B6BF70B8156D0C22585A800223723?OpenDocument>. [↑](#footnote-ref-11)